Številka: 0100-22/2014/1

**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO PRAVOBRANILSTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Datum: 13.1.2014

# **ZADEVA: Zakon o izvrševanju proračunov Republike Slovenije za leti 2014 in 2015**

# **(ZIPRS1415)**

Spoštovani,

v Uradnem listu RS, št. 101/13 z dne 9.12.2013 je bil objavljen Zakon o izvrševanju proračunov Republike Slovenije za leti 2014 in 2015 (v nadaljevanju: ZIPRS1415), ki je na podlagi končne določbe 79. člena začel veljati naslednji dan po objavi, uporablja pa se od 1. januarja 2014.

Z dnem uveljavitve ZIPRS1415 je prenehal veljati Zakon o izvrševanju proračunov Republike Slovenije za leti 2013 in 2014 (Uradni list RS, št. 104/12, 46/13, 56/13 – ZŠtip-1, 61/13 in 82/13: v nadaljevanju ZIPRS1314) v delu, ki se nanaša na leto 2014, saj so bile nekatere določbe s področja plač in drugih stroškov dela v javnem sektorju prenesene v ZIPRS1415.

Določbe ZIPRS1415 se uporabljajo v letih 2014 in 2015, razen če je za posamezni proračun ali posamezni člen zakona določeno drugače.

V nadaljevanju so najprej navedene določbe s področja plač in drugih prejemkov, ki so bile iz ZIPRS1314 v ZIPRS1415 prenesene v nespremenjenem besedilu (točke od 1 do 8), nato je (pod točko 9) pojasnjena določba o izplačilu regresa za letni dopust za leto 2014, ki je vsebinsko glede na določbo ZIPRS1314 spremenjena v delu, ki določa datum upoštevanja uvrstitve v plačni razred, v točkah 10 in 11 so predstavljene novosti s področja politike zaposlovanja in pridobitve soglasja za zaposlitev poslovodnih organov in strokovnih vodij, v točkah 12 in 13 je opozorjeno na izvajanje inšpekcijskega nadzora in kazenske določbe (sankcije za prekršek in razrešitev odgovorne osebe posrednega uporabnika proračuna), nazadnje pa so v 14. točki navedene določbe interventnih ukrepov s področja plač, drugih prejemkov in stroškov dela, ki na podlagi drugih predpisov in kolektivnih pogodb veljajo tudi v letih 2014 oziroma 2015:

**1. Prerazporeditve pravic porabe**

ZIPRS1415 omogoča neposrednim in posrednim uporabnikom proračuna prerazporeditve pravic porabe, med drugim tudi na plačne konte oziroma za stroške dela, v podpoglavju »3.3. Prerazporejanje pravic porabe«. Poleg navedenega, je prerazporejanje pravic porabe na plačne konte določeno tudi v drugih določbah ZIPRS1415, in sicer v 49. in 52. členu navedenega zakona.

**2. Priprava finančnih načrtov uporabnikov proračuna**

Način priprave finančnih načrtov uporabnikov proračuna je podrobneje določen v 49. členu ZIPRS1415 (prej 48. člen ZIPRS1314).

**3. Razpolaganje s sredstvi za plače**

ZIPRS1415 v 48. členu določa, da morajo neposredni in posredni uporabniki izvajati politiko zaposlovanja, sistemiziranja delovnih mest in razporejanja zaposlenih na delovna mesta tako, da s prevzemanjem obveznosti, ki ne pomenijo izvrševanja obveznosti do zaposlenih, kot jih določajo predpisi ali kolektivne pogodbe, ne ustvarjajo primanjkljajev sredstev za stroške dela, to je na postavkah, ki vsebujejo plačne konte (prej 47. člen ZIPRS1314).

Pri tem velja opozoriti, da zgoraj navedena določba ne daje pravne podlage za neizpolnjevanje obveznosti uporabnikov proračuna do zaposlenih, kot izhajajo iz predpisov in kolektivnih pogodb.

**4. Napredovanje**

Skladno z 68. členom ZIPRS1415 (prej 62. č člen ZIPRS1314) javni uslužbenci in funkcionarji, ki v letu 2014 izpolnjujejo pogoje za napredovanje v višji naziv in višji plačni razred, ne napredujejo v višji naziv in višji plačni razred. Izjema so le javni uslužbenci in funkcionarji, ki v letu 2014 pridobijo naziv ali višji naziv in pravico do plače v skladu s pridobljenim nazivom ali višjim nazivom, ker je ta pogoj za opravljanje dela na delovnem mestu, na katerega so premeščeni oziroma za katerega sklepajo pogodbo o zaposlitvi.

Glede napredovalnega obdobja je treba opozoriti, da se za razliko od let 2012 in 2013, ki sta se šteli v napredovalno obdobje, leto 2014, tako kot leto 2011, ne šteje v napredovalno obdobje za napredovanje v višji plačni razred.

**5. Izplačilo zaostalih napredovanj v višji plačni razred in višji naziv**

ZIPRS1415 v 69. členu določa (enako določbo je vseboval 62. d člen ZIPRS1314), da se izplačilo zaostalih napredovanj v višji naziv in višji plačni razred iz leta 2011 in 2012 izvede s 1. aprilom 2014. In sicer pridobijo javni uslužbenci in funkcionarji, ki so v letu 2011 in 2012 napredovali v naziv ali višji naziv in niso pridobili pravice do plače v skladu s pridobljenim nazivom, pravico do plače v skladu s pridobljenim nazivom ali višjim nazivom s 1. aprilom 2014. Prav tako bodo s 1. aprilom 2014 pravico do plače, ki ustreza višjemu plačnemu razredu zaradi napredovanja v višji plačni razred, pridobili javni uslužbenci in funkcionarji, ki so v letu 2012 napredovali v višji plačni razred.

**6. Kolektivno dodatno pokojninsko zavarovanje za javne uslužbence**

ZIPRS1415 v 71. členu (prej določba 63. a člena ZIPRS1314) ne glede na določbe Zakona o pokojninskem in invalidskem zavarovanju (Uradni list RS, št. 96/12 in 39/13) dopušča nižji znesek vplačil kolektivnega zavarovanja v letu 2014, ki ga za posameznega javnega uslužbenca vplača delodajalec, kot ga določa Zakon o kolektivnem dodatnem pokojninskem zavarovanju za javne uslužbence (Uradni list RS, št. 126/03). V letu 2014 je tako znesek vplačil lahko nižji od 240 eurov.

**7. Jubilejna nagrada**

ZIPRS1415 v 70. členu določa, da zaposlenemu pripada jubilejna nagrada le v primeru, če je za posamezni jubilej v javnem sektorju še ni prejel (prej določba 63. člena ZIPRS1314).

**8. Nadomestilo plače funkcionarjem in javnim uslužbencem za čas odsotnosti z dela zaradi bolezni ali poškodbe, ki ni povezana z delom**

Za izplačilo nadomestila plače funkcionarjem, je relevantna določba 65. člena ZIPRS1415 (prej 62.a člen ZIPRS1314), ki določa, da tudi funkcionarjem za čas odsotnosti z dela zaradi bolezni ali poškodbe, ki ni povezana z delom, pripada nadomestilo, ki bremeni delodajalca, v višini 80% osnove. Osnova za izračun nadomestila je plača v preteklem mesecu za polni delovni čas.

V tej zvezi opozarjamo še na določbo drugega odstavka 65. člena ZIPRS1415 (prej 62.a člen ZIPRS1314). Ta določa, da ista višina nadomestila velja tudi za javne uslužbence, za katere veljajo kolektivne pogodbe oziroma splošni akti, ki sicer določajo drugačno višino tega nadomestila, ali za njih višina nadomestila ni določena. To pomeni, da je za vse javne uslužbence višina nadomestila plače za čas odsotnosti z dela zaradi bolezni ali poškodbe, ki ni povezana z delom, urejena enotno, in sicer znaša 80% osnove.

**9. Regres za letni dopust za leto 2014**

Regres za letni dopust za leto 2014 je urejen v 66. členu ZIPRS1415. Glede na določbo 62. b člena ZIPRS1314, je drugače določen datum upoštevanja uvrstitve v plačni razred javnega uslužbenca oziroma funkcionarja, in sicer se upošteva uvrstitev v plačni razred na zadnji dan meseca aprila 2014.

Do regresa za letni dopust za leto 2014 so upravičeni vsi javni uslužbenci in funkcionarji, ki so uvrščeni v 50. in nižji plačni razred. Višina regresa je odvisna od plačnega razreda, v katerega je uvrščen javni uslužbenec oz. funkcionar na zadnji dan meseca aprila 2014. Za določitev višine regresa bo torej treba upoštevati plačni razred, v katerega bo javni uslužbenec oz. funkcionar uvrščen 30.4.2014:

– do vključno 15. plačnega razreda se izplača regres v znesku 692 eurov;

– od 16. do vključno 30. plačnega razreda se izplača regres v znesku 484,40 eurov;

– od 31. do vključno 40. plačnega razreda se izplača regres v znesku 346 eurov;

– od 41. do vključno 50. plačnega razreda se izplača regres v znesku 100 eurov.

Javni uslužbenci in funkcionarji, ki **bodo 30.4.2014** uvrščeni v 51. ali višji plačni razred, do regresa za letni dopust za leto 2014 niso upravičeni.

Regres za letni dopust se izplača pri plači za mesec maj 2014, torej v juniju 2014.

**10. Politika zaposlovanja**

Skladno z 51. členom ZIPRS1415 morajo posredni uporabniki proračuna ne glede na določbe drugih zakonov in predpisov ob sprejetju programa dela in finančnega načrta sprejeti tudi kadrovski načrt v skladu z izhodišči, ki jih posrednim uporabnikom proračuna iz svoje pristojnosti posreduje predstojnik neposrednega uporabnika proračuna države. Izhodišča morajo biti pripravljena tako, da se bo skupno število zaposlenih pri posrednih uporabnikih proračuna v obdobju januar 2014–januar 2015 znižalo za 1%.

Posredni uporabnik proračuna mora spremljati realizacijo kadrovskega načrta v skladu z metodologijo za spremljanje izvajanja kadrovskega načrta, ki jo določi vlada (šesti odstavek 51. člena zakona). Vlada predpiše tudi način za pripravo kadrovskih načrtov.

Novost, ki jo določa ZIPRS1415, je, da lahko posredni uporabnik proračuna zaposluje na podlagi soglasja pristojnega organa iz 186. člena ZUJF, če ima sprejet program dela in finančni načrt, vključno s kadrovskim načrtom, politiko zaposlovanja pa mora izvajati tako, da je število zaposlenih skladno s sprejetim kadrovskim načrtom posrednega uporabnika proračuna. Šteje se, da je program dela in finančni načrt sprejet šele po tem, ko uporabnik pridobi soglasje pristojnega organa, skladno z 49. členom ZIPRS1415.

**11. Izjema od pridobitve soglasja za zaposlitev poslovodnih organov in strokovnih vodij**

ZUJF v 183. člen omejuje zaposlovanje v javnem sektorju. Zaposlovanje je dovoljeno le pod pogoji, ki jih določa ZUJF, in sicer na podlagi soglasja pristojnega organa iz 186. člena ZUJF, ki ga mora uporabnik proračuna pridobiti pred začetkom postopka zaposlitve.

ZIPRS1415 v 73. členu določa izjemo od183. in 186. člena ZUJF, in sicer ni potrebno pridobiti soglasja za zaposlitev poslovodnih organov in strokovnih vodij v osebah javnega prava na področju javnega sektorja, katerih imenovanje je določeno z zakonom ali aktom o ustanovitvi.

**12. Inšpekcijski nadzor**

Inšpekcijski nadzor nad izvajanjem politike zaposlovanja (51. člen ZIPRS1415) in izplačevanjem jubilejnih nagrad (70. člen ZIPRS1415) opravljajo inšpektorji v okviru inšpekcije za sistem javnih uslužbencev.

Inšpekcijski nadzor nad razpolaganjem s sredstvi za plače (48. člen ZIPRS1415) in pripravo finančnih načrtov uporabnikov proračuna (49. člen ZIPRS1415) opravljajo inšpektorji Urada RS za nadzor proračuna.

**13. Sankcije za prekršek in razrešitev odgovorne osebe posrednega uporabnika proračuna**

ZIPRS1415 v 74. členu taksativno našteva ravnanja, ki predstavljajo prekršek in določa sankcije (globo) za odgovorne osebe neposrednega ali posrednega uporabnika proračuna države ali občine.

V 75. členu ZIPRS1415 pa določa kršitve zakona, katerih posledica je razrešitev odgovorne osebe posrednega uporabnika proračuna iz krivdnega razloga.

**14. Določbe interventnih ukrepov s področja plač, drugih prejemkov in stroškov dela, ki na podlagi drugih predpisov in kolektivnih pogodb veljajo tudi v letih 2014 oziroma 2015**

V nadaljevanju opozarjamo tudi na določbe drugih predpisov in kolektivnih pogodb, ki veljajo na področju plač, drugih prejemkov in stroškov dela v letih 2014 oziroma 2015:

* Na podlagi Zakona o spremembi in dopolnitvah Zakona o sistemu plač v javnem sektorju (Uradni list RS, št. 46/13: ZSPJS-R) veljajo **do 31. decembra 2014** naslednji ukrepi:
* za določitev osnovnih plač javnih uslužbencev in funkcionarjev se uporablja plačna lestvica, kot jo določa ZSPJS-R v 44. a členu,
* vrednosti plačnih razredov iz plačne lestvice se ne uskladijo (44. c člen ZSPJS-R),
* javnim uslužbencem in funkcionarjem ne pripada del plače za redno delovno uspešnost (44. č člen ZSPJS-R),
* omejitve izplačevanja delovne uspešnosti iz naslova povečanega obsega dela iz 44. d člena ZSPJS-R.
* Za povračila stroškov v zvezi z delom in nekaterih drugih prejemkov javnih uslužbencev (regres za prehrano, nadomestilo za ločeno življenje, povračilo stroškov prevoza na delo in z dela, povračilo stroškov na službenem potovanju v državi in v tujini, kilometrina za uporabo lastnega avtomobila, jubilejna nagrada, solidarnostna pomoč, odpravnina ob upokojitvi, terenski dodatek,…) se uporabljajo:
* določbe aneksov h kolektivnim pogodbam dejavnosti in poklicev (aneksi so bili objavljeni v Uradnem listu RS, št. 40/12). Te določbe veljajo do izvedbe pogajanj o možnosti vrnitve pravic na raven pred znižanjem,
* določbe Zakona za uravnoteženje javnih financ (Uradni list RS, št. 40/12: v nadaljevanju: ZUJF) za javne uslužbence, za katere povračila stroškov in nekaterih drugih prejemkov ne ureja kolektivna pogodba in funkcionarje (drugi odstavek 164. člena ZUJF).
* Kot je določeno v 7. členu Aneksa h KPND, se v obdobju **od 1.1.2014 do 30.6.2014** vplačuje 25% premije dodatnega pokojninskega zavarovanja za javne uslužbence in v obdobju **od 1.7.2014 do 31.12.2014** 30% premije (določene v Sklepu o uskladitvi minimalne premije kolektivnega dodatnega pokojninskega zavarovanja za javne uslužbence (Uradni list RS, št. 1/13; v nadaljevanju Sklep o uskladitvi)). Konkretne višine tako minimalnih kot dodatnih premij so za vsako posamezno obdobje določene v prilogi Aneksa h KPND. Od 1.1.2015 pa so javni uslužbenci upravičeni do premij v višini, kot so določene v Sklepu o uskladitvi in upoštevaje uskladitve minimalne premije v višini iz navedenega sklepa s 1.1.2014 in 1.1.2015,
* Vključno do leta, ki sledi letu, v katerem gospodarska rast preseže 2,5 % bruto družbenega proizvoda, se ne glede na določbe drugih predpisov in kolektivnih pogodb, s katerimi je določena višina regresa za letni dopust za zaposlene v nefinančnih in finančnih družbah, v katerih je država ali občina neposredno ali posredno več kot 25 % lastnik premoženja, zaposlenim v teh družbah izplača regres za letni dopust največ v višini minimalne plače (5. a člen Zakona o dopolnitvah Zakona o dodatnih interventnih ukrepih za leto 2012 (Uradni list RS, št. 43/12 – ZDIU-12A).

Ministrstva prosimo, da z vsebino tega pojasnila seznanijo proračunske uporabnike iz njihove pristojnosti.

S spoštovanjem,

**dr. Gregor VIRANT**

**MINISTER**

Poslano:

* naslov